યાસ્મિન ફિરોઝ લાડકના ઘરે દીકરી અવતરી તો તેનું નામ સાનિયા પાડવામાં આવ્યું હતું. જન્મથી બાળકી અત્યાર સુધી એક પણ વખત રડી ન હતી. બાળકીને શ્વાસ રૂંધામણની તકલીફ હતી. આ કારણે તેને દૂધ પીવામાં પણ મુશ્કેલી થતી હતી. જો કે આશામાં ને આશામાં ચાર મહિના વિતી ગયા છતાં સ્થિતિ સુધરી ન હતી. તેથી રાજકોટની હોસ્પિટલમાં બાળકીની સારવાર શરૂ કરાઇ. સીટી સ્કેન કરાવ્યું. તેમાં બાળકીને શ્વાસનળીમાં ગાંઠ હોવાનું નિદાન થયું હતું. ૨૫ જૂને સાનિયાને અમદાવાદ સિવિલ હોસ્પિટલમાં લવાઈ હતી. અહીં ફરી સીટી સ્કેન કરાવતા શ્વાસનળીના ઉપરના ભાગે 2X2 સેન્ટિમિટરની ગાંઠ હોવાનું ધ્યાને આવ્યું હતું. ગયા ગુરુવારે સર્જરી કરી ગાંઠ કાઢી લેવામાં આવી હતી.